বিধানসভা নির্বাচনের দ্বিতীয় দফার ভোটে ৩১টি আসনের মধ্যে ১৯টিতে বাম-কংগ্রেস জোটের জয়ের সম্ভাবনা রয়েছে বলে মনে করছে সিপিএম। 
সিপিএম এই আশা করলেও তৃণমূল নেতা মুকুল রায় বলেন, ‘‘ইস্টবেঙ্গলের পরাজয়ের দায় নিয়ে পদত্যাগ করেছেন কোচ বিশ্বজিৎ ভট্টাচার্য। আমি দেখতে চাই, কবে পরাজয়ের দায় নিয়ে পদত্যাগ করবেন সূর্যকান্ত মিশ্র।’’
সোমবার পশ্চিম মেদিনীপুরের ১৩টি এবং বাঁকুড়া ও বর্ধমানের ন’টি করে আসনে ভোট হয়েছে। সিপিএমের পশ্চিম মেদিনীপুর জেলা নেতৃত্বের আশা, সাতটি আসনে (নারায়ণগড়, কেশিয়ারি, ডেবরা, খড়্গপুর, খড়্গপুর-সদর, সবং এবং পিংলা) জোটের জয়ের সম্ভাবনাই বেশি। দাঁতন এবং দাসপুরে ভোট ‘ভাল’ হলেও ওই আসনগুলিতে শাসকদলের পাল্লা ভারী। অন্য চারটি আসন (কেশপুর, গড়বেতা, ঘাটাল, চন্দ্রকোণা) তৃণমূলের দখলে গিয়েছে বলে ধরেই নিয়েছেন সিপিএমের জেলা নেতৃত্ব। ওই জেলার এক সিপিএম নেতা বলেন, ‘‘কেশপুরে ১০০টির বেশি বুথ দখল হয়েছিল। গড়বেতায় অন্তত ৮০টি, চন্দ্রকোণায় ৩৪টি বুথে অবাধে ছাপ্পা হয়েছে। ঘাটালে কতগুলি বুথ দখল হয়েছিল, তার হিসাব রাত পর্যন্ত আসেনি। পিংলার ময়না সংলগ্ন ১৫-২০টি বুথ দখল হলেও বাকি বুথগুলিতে শান্তিপূর্ণ ভোট হয়েছে। সাতটি আসনে জেতার ব্যাপারে আমরা আত্মবিশ্বাসী।’’
বাঁকুড়ার ন’টি আসনের মধ্যে বিষ্ণুপুর, কোতুলপুর, ইন্দাস, সোনামুখীতে জয় আসবে না বলেই মনে করছেন সিপিএমের জেলা নেতৃত্বের একাংশ। সিপিএমের এক জেলা নেতা বলেন, ‘‘কোতুলপুরে ৯২টি বুথে ভোট লুঠ হয়েছে। বিষ্ণুপুরেও বহু বুথে আমাদের এজেন্ট বসতে দেয়নি শাসকদলের দুষ্কৃতীরা। ইন্দাসের অন্তত ৪০টি এবং সোনামুখীর ৩৭টি বুথে আমাদের এজেন্ট ছিল না। তবে বাঁকুড়া, বড়জোড়া, ছাতনা, শালতোড়া এবং ওন্দা আসনে ভাল ভোট হয়েছে। ওই আসনগুলিতে আমাদের জয়ের সম্ভাবনাই বেশি।’’ ভোটের পর এদিন আলিমুদ্দিনে সাংবাদিক বৈঠকে নির্বাচন কমিশনের ভূমিকা নিয়ে প্রশ্ন তুলেছেন বামফ্রন্টের চেয়ারম্যান বিমান বসু। তবে সিপিএমের বাঁকুড়া জেলা নেতৃত্বের একাংশের মতে, প্রথম দফার তুলনায় এদিন রাজ্য পুলিশ বা কেন্দ্রীয় বাহিনীর ভূমিকা সদর্থক ছিল।
বাঁকুড়ার এক সিপিএম নেতা বলেন, ‘‘গত রাতে বিষ্ণুপুর, কোতুলপুর, ইন্দাস, সোনামুখীর প্রায় প্রতিটি বুথেই আমাদের প্রার্থীদের এজেন্টদের বাড়ি বাড়ি গিয়ে হুমকি দেওয়া হয়েছিল। তাঁদের কেউ কেউ এদিন বুথে আসেননি। আমরাও তাঁদের সঙ্গে যোগাযোগ করতে পারিনি। কারণ, এজেন্টদের মোবাইল ফোন কেড়ে নিয়েছিল তৃণমূলের কর্মীরা।’’ 
বর্ধমানের ন’টি কেন্দ্রের মধ্যে পাণ্ডবেশ্বর, দুর্গাপুর (পূর্ব), দুর্গাপুর (পশ্চিম), রানিগঞ্জ, জামুড়িয়া, আসানসোল (দক্ষিণ) এবং বারাবনিতে জোটপ্রার্থীদের জয়ের সম্ভাবনাই বেশি বলে মনে করছেন সিপিএম নেতৃত্ব। কুলটি এবং আসানসোল (উত্তর) আসন দু’টি তৃণমূল পেতে পারে বলে তাঁদের ধারণা। সিপিএমের এক জেলা নেতার কথায়, ‘‘আসানসোল (উত্তর) এবং কুলটির বেশ কয়েকটি বুথে ছাপ্পা ভোট হয়েছে। কিন্তু আমরা কোনও বুথেই পুনর্নির্বাচন দাবি করিনি।’’